
Kéz-/karmodell rendes mozgásának és akaratlan kilengéseinek mérése, valamint exoszkeletonos simítása OpenSIM szimulációs környezetben

Munkám során két nagyobb témával foglalkoztam: az adatok rögzítésével (mélységi kamera, illetve inerciális mérőegység), illetve az OpenSIM segítségével a modellalkotással és a felvett adatok kiértékelésével.
Az adatok felvételét illetően elsajátítottam mindkét rögzítési módszer használatát, az eszközök beüzemelésének módjait, kalibrációját. Képessé váltam mélységi kamera és szkeletonizáló szoftver segítségével egy kar mozgásának rögzítésére, a felvételből koordináták kinyerésére. Mikrokontroller vezérelt inerciális mérőegységek (IMU) segítségével pedig abszolút orientációk meghatározását is elvégeztem.
Az OpenSIM-ben egy előre elkészített modellt személyre szabtam a felvételek adatait felhasználva, majd kinematikai és dinamikai számításokat végeztem rajtuk. Így elértem, hogy a korábbi koordinátaadatokból először ízületi szögek változtatása mentén mozogjon a modell, majd izomaktivációk mentén. A dinamikai modul segítségével megvalósítottam egy exoszkeleton működéséhez hasonló szimulációt, amely külső erőhatásokon (úgynevezett megszorításokon) keresztül érte el a kívánt hatást. (Például módosítottam egy könyök hajlításának eredetileg felvett pályáját a biomechanikai szimulátor segítségével.)



